ועדת הכספים, כנסת 18, פרוטוקול מספר 474, 2010-09-20 12:00

משה גפני: אני מתכבד לפתוח את ישיבת ועדת הכספים.

משה גפני: על סדר היום, שינויים בתקציב לשנת 2010.

משה גפני: אנחנו דנים בפנייה שהייתה בישיבה הקודמת לגבי העברה של מאה מיליון שקלים למדען הראשי והיו לנו שאלות לגביה - מהי ההעברה הזאת, האם זה קשור לאינטל ומה קורה בכלל.

אלי אופר: תודה רבה.

אלי אופר: ברשותכם, אני אתן איזשהו רקע.

אלי אופר: מדובר ברעיון חדש שהוא עדיין פיילוט של משיכת חברות פיננסיות ענקיות להקים מרכזי מחקר ופיתוח מאוד מתקדמים בישראל.

אלי אופר: אין לזה שום קשר לנושא של אינטל, למעט שכאן מדובר גם בחברות ענק  אותן רוצים למשוך לישראל.

אלי אופר: בעבר אנחנו התחלנו בנתינת מענקי מחקר ופיתוח לחברות, בעיקר חברות היי-טק, ולאט לאט התקדמנו.

אלי אופר: אתם יודעים שבשש-שבע השנים האחרונות יש לנו תוכנית ענקית של נתינת מענקי מחקר ופיתוח לחברות בתחום התעשייה המסורתית שמהוות פוטנציאל עצום.

אלי אופר: זה מתקשר גם לפריפריה.

אלי אופר: הרעיון הבא שהתחלנו לעבות אותו לפני שנתיים-שלוש הוא תמיכת מחקר ופיתוח במה שקוראים היום שירותים או סרביסס, שזה משהו שתופס מאוד בכל העולם וחלק גדול מנושאי המחקר והפיתוח עוברים למושגים של שירות מכל מיני סוגים.

אלי אופר: למשל, חברת IBM שהיא אחת הגדולות בעולם, היא אמנם חברה טכנולוגית, אבל זה חלק עצום מהמחזור שלה, כאשר מתוך כ-100 מיליארד דולר בשנה, משהו כמו שישים מיליארד דולר היום הם איכשהו קשורים במה שהם קוראים שירותים, סרביסס, מכל מיני סוגים.

אלי אופר: מדובר על מחקר פיתוח וטכנולוגיה.

אלי אופר: הדוגמה שאני רוצה לתת היא הדוגמה שכל אחד היום מכיר אותה ואלה נושאים של תקשורת סלולרית.

אלי אופר: עצם התקשורת נחשב שירות, מתן שירות לאזרח, אבל אפילו המומחים הכי גדולים בתקשורת היום לא יודעים כבר להבחין בין הנושא של השירות – מתן שירותי תקשורת – לבין העניין של הטכנולוגיה.

אלי אופר: מספיק שאתה מתעסק עם הסלולר שלך, אתה כבר איכשהו שקוע.

אמנון כהן: למה אתם נותנים תמיכה עכשיו?

אלי אופר: כל מה שאנחנו נותנים, זאת תמיכה במחקר ופיתוח למשהו.

אמנון כהן: לנושא שירותים.

אלי אופר: כן.

אלי אופר: הרעיון הראשון שבא – והוא באמת בא בשיתוף פעולה עם מנכ"ל משרד האוצר חיים שני שבא מההיי-טק והוא דיבר אתי ועלה הרעיון – להתחיל עם שירותים פיננסיים.

אלי אופר: חשבנו טיפה ואמרנו שאפשר להביא חברות ענק בעולם, האם אפשר להביא חברות ענק בעולם להקים מרכזי מחקר ופיתוח כאשר המחקר והפיתוח הזה והטכנולוגיה יתרכזו בשירותים פיננסיים.

אלי אופר: מזה יצאה התוכנית הזאת שהיא פיילוט ויש כבר מגעים עם כמה חברות בנקאיות מהגדולות בעולם.

אלי אופר: קבענו כללים שזאת צריכה להיות חברה עם מעל 10 מיליארד דולר בשנה ויוקמו כאן המרכזים, והמרכזים יהיו כמובן בישראל, ויעסיקו עובדים בתהליך של שנתיים-שלוש – זה יכול להגיע לכך שמרכז כזה יעסיק משהו כמו 200-300 מומחים במחקר ופיתוח – ולזה יש השפעות רוחב על כל התעשייה.

אמנון כהן: אפשר לראות את התוכנית?

לידיה לזנס: יש הוראת מנכ"ל.

אמנון כהן: אני יכול לראות את התוכנית?

לידיה לזנס: אני יכולה להעביר לך מצגת.

אמנון כהן: כן.

אמנון כהן: אני רוצה.

אלי אופר: הייתי בטוח שזה כבר הוצג

טמיר כהן: אנחנו נעביר לכם את המצגת.

משה גפני: מנהל הוועדה יעביר לכולם.

אמנון כהן: אנחנו מברכים על ראייה אחרת ועל כניסה לתחום חדש.

אמנון כהן: זה חשוב.

אלי אופר: אני מזכיר שוב שקבענו טווח של פיילוט לחמש שנים כדי להרים את כל האופרציה הזאת.

אלי אופר: ה-100 מיליון שקלים הם לטווח הזה.

אלי אופר: יש כבר מגעים עם כמה חברות ענק.

אלי אופר: מה שעשינו זה שהוחלט שלשכת המנכ"ל הראשי תהיה עם כל המנגנונים שכולם מכירים של המדען הראשי, כך שיהיו הגדרות מדויקות מה זה באמת מחקר ופיתוח לעניינים פיננסיים, מה הרמה שמצפים, יהיה תהליך בדיקה בשיטות הרגילות של לשכת המדען הראשי.

אלי אופר: רק דברים שייבדקו ויעברו על ידי ועדה, עבורם החברות האלה יקבלו את הכסף.

אלי אופר: בדיונים עם כמה חברות, זה מוסכם עליהן ויש כבר כאלה שרוצות לעשות זאת.

אלי אופר: זאת אומרת, יש תוכנית שהיא השקעה במחקר ופיתוח ושירותים פיננסיים, משהו חדש לגמרי, וזאת תהיה תוכנית כמעט רגילה של המדען הראשי.

אלי אופר: היות שזה כל כך מיוחד, קבענו את זה כפיילוט כדי לראות איך הדבר הזה אפשרי.

אלי אופר: בהקשר לכסף.

אלי אופר: אני כבר יודע היום שיש ביקוש ויש כמה חברות ענק שרוצות בזה, אבל אם נראה שזה לא הולך, הכסף לא יוצא.

אמנון כהן: יש לכם תחנות?

אמנון כהן: כל זמן מסוים אתם בודקים?

אלי אופר: אנחנו נראה.

אלי אופר: כאן אין חכמות.

אלי אופר: אם יהיה ביקוש – וכבר יש ביקוש – ויהיו פרוייקטים, אנחנו ניתן את הכסף.

אלי אופר: המבחן האמיתי הוא הפרוייקטים.

אלי אופר: אם לא יהיו פרוייקטי מחקר ופיתוח לשירותים פיננסיים ברמה אותה אנחנו קובעים, לא ננצל את הכסף.

אמנון כהן: זה מאוד חשוב.

משה גפני: יש עוד שאלות?

עמי צדיק: למה דווקא שירותים פיננסיים ולא ענף אחר?

עמי צדיק: עשיתם בדיקה של כל הענפים?

אלי אופר: אמרתי שהרעיון היה לעסוק בכלל בשירותים שזאת פריצת דרך.

אלי אופר: אין לנו שום תוכנית של מחקר ופיתוח לשירותים.

אלי אופר: זה רעיון חדש גם בעולם.

אלי אופר: בדקנו כל מיני דברים אבל לא היו ביקושים מתאימים, אבל כאן בא הרעיון הזה של הפיננסים.

אלי אופר: האמת היא שהתחלנו להסתער עליו ומהר מאוד הבנו שיש מה לעשות אבל זה עדיין פיילוט, כך שאחר כך נרחיב את הכל.

אלי אופר: התשובה היא שלא עשינו סקר של עשר שנים, אבל עסקנו בזה והחלטנו שכדאי להתחיל בזה.

אלי אופר: אם יהיו תוצאות, זה בסדר גמור.

משה גפני: פנייה מספר 410 – המדען הראשי, משרד התעשייה, המסחר והתעסוקה     אנחנו מצביעים.

משה גפני: ה צ ב ע ה     פנייה מספר 410 – אושרה פה אחד     פנייה מספר 135 – משרד ראש הממשלה

דרורית שטינץ: מדובר בביצוע שינויים תקציביים בלשכת ראש הממשלה.

דרורית שטינץ: מדובר בקיצוץ תקציבי שהיה בהתאם להחלטת ממשלה.

משה גפני: מה מקצצים?

אמנון כהן: זה לא הכל קיצוץ.

אמנון כהן: יש גם תוספות.

אמנון כהן: כתוב למעלה 135.

משה גפני: תתכונני לזה.

משה גפני: אנחנו עוברים לפנייה הבאה.

משה גפני: פנייה מספר 370 –  המשרד לביטחון פנים

אמנון כהן: רופאים במרכז בריאות הנפש.

שלמה ענתבי: מימון של תקנים של משרד הבריאות.

משה גפני: בואו נעשה סדר.

משה גפני: אני לא מתכוון לשבת כאן עד סוכות.

משה גפני: אני מבקש שתיערכו לעניין הזה, ומי שלא ערוך, יש לנו ישיבה בעזרת השם מיד אחרי סוכות.

משה גפני: מספר הפנייה הוא 370, של המשרד לביטחון פנים למימון רופאים במרכז בריאות הנפש.

שלמה ענתבי: שירות בתי הסוהר מממן רופאים שעובדים בבריאות הנפש בשירות בתי הסוהר.

שלמה ענתבי: רופאים של משרד הבריאות שעובדים בשירות בתי הסוהר.

משה גפני: אנחנו מצביעים.

משה גפני: ה צ ב ע ה     פנייה מספר 370 – אושרה פה אחד     פנייה מספר 371 – משרד הבריאות

רועי כפיר: מדובר בפנייה משלימה לפנייה של ביטחון פנים, למימון אותם רופאים.

משה גפני: מה זה התקן הנוסף?

רועי כפיר: התקן הנוסף הוא מימון של משרד הבריאות.

משה גפני: שאתם מעבירים לביטחון פנים?

רועי כפיר: זה תקן אחד ממשרד הבריאות, שני תקנים של האוצר ותקן אחד של ביטחון פנים.

משה גפני: זה על דעת סגן השר?

רועי כפיר: כן.

רועי כפיר: אם אתה רוצה לראות, יש לי את הסיכום.

רועי כפיר: יש לי סיכום חתום של סמנכ"ל תכנון ותקצוב של המשרד.

משה גפני: סגן השר יודע על זה?

רועי כפיר: כן.

רועי כפיר: יודע.

ציון פיניאן: הוא יודע, אבל השאלה האם הוא מסכים לזה.

רועי כפיר: כן.

רועי כפיר: זה גם נכנס בסיכום התקציבי.

רועי כפיר: זה לחלוטין על דעת משרד הבריאות.

משה גפני: אנחנו מצביעים.

משה גפני: ה צ ב ע ה     פנייה מספר 371 – אושרה פה אחד

דרורית שטינץ: במסגרת המועצה להנצחה, נעשתה פעילות של משרד התרבות מול משרד ראש הממשלה להפקת סרט  לזכרו של ז'בוטינסקי.

דרורית שטינץ: אנחנו מעבירים להם את התקציב עבור הפעילות שהם עושים.

משה גפני: נמצא כאן מישהו ממשרד התרבות?

משה גפני: לא.

דרורית שטינץ: משרד ראש הממשלה הוא שמעביר את הכסף.

משה גפני: כן, אבל אני שואל האם יש כאן מישהו ממשרד התרבות.

צחי דוד: אני הרפרנט שלהם באוצר.

משה גפני: בישיבה הקודמת לא הבאנו את הפנייה לדיון מכיוון שאנחנו ביקשנו שמנהל אגף התרבות יבוא לוועדה כדי לדבר על הנושא של תקציב התרבות, על ה-750 מיליון שקלים.

משה גפני: עלו כאן שאלות ואני לא יודע אם כביכול או שזאת האמת, שהתקציב ניתן בעצם לאזור תל אביב ואין כסף לפריפריה.

משה גפני: הוא היה אמור לבוא היום ולהסביר את כל הנושא הזה של אגף התרבות.

משה גפני: הוא הודיע שהוא נמצא בחוץ לארץ והוא בכל זאת מבקש לאשר את הפנייה ובתנאי שבישיבה הבאה הוא יופיע.

משה גפני: אנחנו מבקשים פירוט על כל הנושא של אגף התרבות.

משה גפני: אני רוצה לדעת האם באמת הכסף או רובו המכריע של הכסף ניתן לאזור מרכז הארץ ולא ניתן בכלל או כמעט לא ניתן לאזורים אחרים.

משה גפני: אני אמליץ לחבריי לאשר את הפנייה הזאת, אני לא עומד להתחיל עכשיו עם ז'בוטינסקי, אבל בתנאי שהוא יבוא לישיבה הבאה ויסביר.

משה גפני: אתה תהיה אחראי לזה.

צחי דוד: אין בעיה.

משה גפני: מנהל הוועדה גם הודיע להם על כך.

צחי דוד: חלק ניכר מהסיכום התקציבי צבוע.

משה גפני: אנחנו מצביעים.

משה גפני: ה צ ב ע ה     פניות מספר 396 ו-397 – אושרו פה אחד     פנייה מספר 415 – מינהל מקרקעי ישראל

אריאל יוצר: הפנייה נועדה לביצוע שינויים פנימיים בתקציב מינהל מקרקעי ישראל.

אריאל יוצר: אני אומר מה השינויים המוצעים.

משה גפני: לא, אני מצטער.

משה גפני: 200 מיליון שקלים?

אריאל יוצר: לא. זאת הרשאה להתחייב.

משה גפני: הרשאה להתחייב, 200 מיליון שקלים?

אריאל יוצר: כן.

אריאל יוצר: אני אסביר.

משה גפני: אני מבקש את מנהל המינהל לישיבה הבאה.

אריאל יוצר: אני יכול להסביר?

משה גפני: אין צורך.

ציון פיניאן: בכל מקרה אני מגיש רביזיה.

משה גפני: לא, אתה לא מגיש רביזיה.

משה גפני: אני לא מביא את זה להצבעה.

משה גפני: אני לא מאשר 200 מיליון שקלים בהרשאה להתחייב בלי שמנהל המינהל יהיה כאן.

אריאל יוצר: אם אפשר להסביר.

משה גפני: בבקשה.

משה גפני: אתה  יכול לדבר עד מחר.

משה גפני: זה בסדר.

אריאל יוצר: ההעברה הזאת היא בעצם העברה בין משרדים, בין מינהל מקרקעי ישראל לבין משרד הבינוי והשיכון.

אריאל יוצר: מי שמבצע את הפעילות הוא משרד הבינוי והשיכון והמינהל מתחייב כלפיו.

אריאל יוצר: לכן רואים כאן הרשאה להתחייב בסכום של 200 מיליון שקלים.

משה גפני: אם כן, שיבואו שני המנכ"לים.

משה גפני: גם חבר הכנסת אמנון כהן מבקש.

אריאל יוצר: זה להסדרת התיישבות הבדואים.

משה גפני: מר יוצר, אנחנו ועדה שמאוד תומכת בממשלה, נכון לרגע זה, ואני לא יודע מה יהיה בעוד חמש דקות.

משה גפני: על כל פנים, עם כל הכבוד, אני לא הולך לאשר ואני לא מניח שמישהו מחברי הוועדה יבקש לאשר הרשאה להתחייב על 200 מיליון שקלים של המינהל.

משה גפני: לי לבד יש הרבה טענות על המינהל ואני רוצה שמנהל המינהל ומנכ"ל משרד הבינוי והשיכון יבואו לכאן לדיון על הנושא הזה של ההרשאה להתחייב.

משה גפני: פנייה מספר 418 – המשרד להגנת הסביבה

אריאל יוצר: הפנייה נועדה להעברת תקציב על סך 15 מיליון שקלים לפרוייקט גריטת רכבים שהחל בינואר 2010.

משה גפני: אנחנו מצביעים.

משה גפני: ה צ ב ע ה     פנייה מספר 418 – אושרה פה אחד     פניות 419 ו-420 – המשרד להגנת הסביבה

אריאל יוצר: הפנייה מיועדת לתקצוב הפרוייקטים הבאים: הנגשת אתרים לנכים, כולל האתרים קומרן, עין גדי, בית שאן.

משה גפני: זה שייך למשרד להגנת הסביבה?

אריאל יוצר: כן.

אריאל יוצר: האתרים הם אתרים באחריות המשרד להגנת הסביבה.

משה גפני: אנחנו מצביעים.

משה גפני: ה צ ב ע ה     פניות מספר 419 ו-420 – אושרו פה אחד

אמנון כהן: רעידות אדמה.

משה גפני: מענקי בינוי ושיכון.

משה גפני: הפניות הללו הן פניו של משרד השיכון או של משרד התשתיות?

טמיר כהן: משרד השיכון.

קריאה: פנייה מספר 423 היא של משרד התשתיות.

צחי דוד: אני אסביר.

משה גפני: אתה תסביר למה זה ביחד.

צחי דוד: כן.

צחי דוד: ועדת ההיגוי לרעידות אדמה מתוקצבת בהתאם להחלטת ממשלה על ידי משרד השיכון ועל ידי משרד התשתיות.

צחי דוד: כאן משרד השיכון מעביר 2 מיליון שקלים למשרד התשתיות עבור ועדת ההיגוי לרעידות אדמה בהתאם להחלטת ממשלה.

צחי דוד: הגידול הנוסף הוא לתחזוקת הדיור הציבורי, דירות שנמצאות במצב מאוד רעוע והמשרד מעביר ממקורותיו, מהכנסות ומרזרבה שלו בסעיף אחר, 23 מיליון שקלים לחיזוק דירות הדיור הציבורי.

משה גפני: אנחנו מצביעים.

משה גפני: ה צ ב ע ה     פניות מספר 421 עד 423 – אושרו פה אחד

אריאל יוצר: הפנייה מיועדת לשינויים בתקציב, הסטות פנימיות בין תחומי המשרד לשנים כגון טיפול קרן הניקיון בניטור איכות האוויר, תקצוב השתתפויות של משרדי הממשלה בפרוייקט המשרד להגנת הסביבה, בין היתר ממומנים הפרוייקטים לסקרים ומחקרים, תשתיות מחזור במערכת הביטחון ומוזיאון אוספי הטבע באוניברסיטת תל אביב.

אריאל יוצר: כמו כן, תקצוב הרשאה להתחייב להתקשרות רב שנתית לדירוג קבוצות מזהמים.

משה גפני: מה זה הקמת מוזיאון אוספי טבע?

משה גפני: מה זה תשתיות מחזור מערכת הביטחון?

אריאל יוצר: פעולה שמשותפת למשרד להגנת הסביבה.

אורי אריאל: זה כל הביוב שאתה מטפל בו.

משה גפני: אם היינו גומרים את זה בסכום הזה.

אורי אריאל: לא מתחילים את זה.

משה גפני: אני שואל מה זה ה-500 אלף שקלים.

משה גפני: אנחנו מדברים על הרבה כסף.

משה גפני: תבדוק מה העניין ותחזור אלינו.

משה גפני: פניות 427 ו-428 – משרד ראש הממשלה, מורשת לאומית

דרורית שטינץ: החלטת ממשלה שבעצם מאגמת משאבים מכלל משרדי הממשלה לטובת פרוייקטים לשימור אתרי מורשת.

אמנון כהן: מה זה מורשת?

אורי אריאל: כמה סך הכל התוכנית?

דרורית שטינץ: בערך 50 מיליון שקלים.

אורי אריאל: ב-2010?

דרורית שטינץ: כן.

אורי אריאל: מי השותפים האחרים?

דרורית שטינץ: כמעט כל משרדי הממשלה.

משה גפני: אנחנו מצביעים.

משה גפני: ה צ ב ע ה     פניות מספר 427 ו-428 – אושרו פה אחד     פנייה מספר 429 – משרד הרווחה

אמנון כהן: שיקום האסיר, נערות במצוקה, ילדים אוטיסטיים.

רבקה לויפר: שינויים פנימיים לצורך העברה גם לשיקום אסירים וגם לנושא תעסוקתי.

משה גפני: אבל מורידים כאן מכל מיני פרוייקטים שהם פרוייקטים חשובים כמו אבחון, השירות לזקן.

רבקה לויפר: מדובר בעיקר בהעברות.

משה גפני: לא תיפגע פעילות?

רבקה לויפר: הרוב הוא בתוך אותה תוכנית.

משה גפני: חוקרי ילדים, יורד כאן מיליון ו-350.

רבקה לויפר: יורד מתמלול והקלטות של חוקרי הילדים שבסך הכל נתנו תקציב גדול אבל האמצעים הטכנולוגיים הם חדשים ולא צריך את הסכום הזה.

משה גפני: בסדר.

משה גפני: משרד הרווחה הוא משרד טוב.

אמנון כהן: מה עם הטיפול החוץ ביתי במעונות?

אמנון כהן: מקצצים כאן.

רבקה לויפר: זאת הסטה לטיפול בקהילה.

אמנון כהן: הטיפול החוץ ביתי במעונות הוא לא נושא חשוב?

רבקה לויפר: הוא מאוד חשוב, אבל מסיטים שם חוסים כך שבמקום שהם ילכו לטיפול חוץ ביתי, הם הולכים לטיפול קהילתי.

אמנון כהן: בסדר.

אלכס מילר: רציתי לשאול למה יש ירידה בתקציב של חוקרי הילדים.

משה גפני: היא הסבירה.

משה גפני: אנחנו מצביעים.

משה גפני: ה צ ב ע ה     פנייה מספר 429 – אושרה פה אחד

עופר מרגלית: הפנייה נועדה לתגבור תקציב תיאום הפעולות בשטחים בסך של 1,300 אלפי שקלים ו-1,200 אלפי שקלים בהוצאה מותנית בהכנסה.

עופר מרגלית: עיקר ההעברה הזאת היא למימון מת"ק עזה.

משה גפני: יחידת הארכיאולוגיה.

עופר מרגלית: לא. יחידת הארכיאולוגיה היא בשינוי פנימי.

משה גפני: היכן מת"ק עזה?

עופר מרגלית: זה לצורך מיגון המת"ק.

משה גפני: אורי, תסתכל על הפנייה הזאת, אם לא שמים לך כאן פקחים.

עופר מרגלית: לא, אין שם פקחים.

אורי אריאל: הסתבר שתיאום הפעולות בשטחים לא עושה דברים טובים.

משה גפני: זה בחבל עזה.

אורי אריאל: אני מבקש לא לאשר את הבקשה אלא לדחות אותה לדיון אחרי החג.

אורי אריאל: יש לנו עוד הרבה ישיבות.

משה גפני: אבל מדובר בעזה.

אורי אריאל: הכל זה אותו הדבר.

אורי אריאל: תפסיק להאמין ללוקשים שהתיאום מאכיל אותך.

אורי אריאל: הפקחים האלה עובדים למען הקו הכחול.

אורי אריאל: כולם רוצים לעזור אבל איכשהו הכל יוצא הפוך.

אורי אריאל: קח בחשבון שכולם נועדו למנוע את הבנייה בביתר ובמודיעין עילית ולכן לא בונים שם אף יחידה ולכן כל הילדים החרדים והאחרים משלמים מחיר.

משה גפני: אני נגד החרדים.

משה גפני: יותר חשוב לי המצב אצלכם.

אורי אריאל: אצלנו מממנים תקן אחד ולוקחים כדי להפריע לפעולות חיוביות.

משה גפני: אבל כאן מדובר בעזה.

אורי אריאל: אתה רוצה שאני אגיד לך ללכת לעזה?

אורי אריאל: מה אתה רוצה שאני אגיד לך?

אורי אריאל: אל תאשר את זה.

אורי אריאל: מיליון וחצי שקלים יחכו.

עופר מרגלית: הפנייה הזאת מתעכבת הרבה זמן ומדובר במיגון המת"ק שמחכים לו.

עופר מרגלית: הם לא יכולים לעבוד שם.

אורי אריאל: אז שלא יעבדו.

אורי אריאל: כל יום שהם לא עובדים, הם פחות מזיקים.

משה גפני: אנחנו מצביעים.

משה גפני: נגד – 1

אורי אריאל: אני נגד ואני מבקש רביזיה.

משה גפני: הפניות אושרו.

משה גפני: אורי אריאל מבקש רביזיה.

משה גפני: פנייה מספר 432 – המשרד לקליטת העלייה

אופיר להב: מדובר בשינויים פנימיים בתקציב המשרד, הסטה פנימית במסגרת החלטת ממשלה בנוגע למרכזי צעירים בנגב ובגליל.

משה גפני: אנחנו מצביעים.

יעקב אדרי: רגע, תן לי לשאול.

יעקב אדרי: הייתי פעם שר הקליטה.

יעקב אדרי: זאת תוכנית שהולכת עם משרד הנגב והגליל?

אופיר להב: כן.

יעקב אדרי: בסדר.

משה גפני: אנחנו מצביעים.

משה גפני: ה צ ב ע ה     פנייה מספר 432 – אושרה פה אחד     פנייה מספר 434 – משרד הרווחה     	11 מיליון שקלים.

רבקה לויפר: הסטה פנימית לצורך תקצוב תוכנית לביטחון תזונתי.

משה גפני: מה זה ביטחון תזונתי?

רבקה לויפר: תוכנית לביטחון תזונתי לאוכלוסיית רווחה.

רבקה לויפר: זה כולל גם ליווי כלכלי.

משה גפני: תסבירי לי מה זאת אומרת.

משה גפני: משרד הרווחה עוזר למשפחות במצוקה עם ביטחון תזונתי.

משה גפני: מה הוא עושה?

רבקה לויפר: כרגע הוא ממפה את השטח והוא מנסה לראות מה הצרכים.

משה גפני: ממפה, זה בסדר.

משה גפני: ממפה, יש אנשים שעובדים ושותים קפה.

משה גפני: הכל בסדר.

משה גפני: אני רק שואל אחרי שנגמר המיפוי, עוזרים לילדים האלה?

רבקה לויפר: עוזרים למשפחות שבאמת זקוקות לפיקוח תזונתי.

משה גפני: לא למדתי באוניברסיטה.

משה גפני: דברי אתי בעברית קלה.

יעקב אדרי: לא הבנתי מה נותנים להם.

משה גפני: גם אתה לא למדת באוניברסיטה.

משה גפני: אנחנו לא מבינים.

משה גפני: דברי אתנו בעברית קלה.

רבקה לויפר: נותנים מזון.

יעקב אדרי: בסדר, הגענו לתשובה.

משה גפני: זאת אומרת, אני משפחה במצוקה, אני מקבל סל מזון אבל למה אני מקבל והשכן שלי לא מקבל וגם הוא במצב כלכלי קשה?

רבקה לויפר: אם הגעת למצב כזה שאין לך מה לאכול, תקבל.

משה גפני: כמה כאלה יש להערכתכם?

רבקה לויפר: אני לא יודעת.

משה גפני: אין הערכה?

משה גפני: יש במדינת ישראל ילדים שאין להם מה לאכול?

רבקה לויפר: להערכת משרד הרווחה, כן.

רבקה לויפר: אני רפרנטית של משרד האוצר.

משה גפני: פריצקי עוד בחוץ לארץ?

רבקה לויפר: לא. הוא לא יכול היה להגיע היום.

משה גפני: בסדר.

משה גפני: אנחנו נאשר את זה.

משה גפני: ה צ ב ע ה     פנייה מספר 434 – אושרה פה אחד     פנייה מספר 435 – הפרטת בנק לאומי     	הפנייה הזו הייתה כאן כבר כמה פעמים.

משה גפני: שיניתם את הפנייה?

דקל כהן: כן.

משה גפני: הפנייה הזאת מיועדת רק עבור המצב הקיים, כי אנחנו עדיין לא הפרטנו את בנק לאומי.

דקל כהן: זה לגבי המצב הקיים ולא נשכח שיש לנו כאן פעילות של ועדות שמחויבות מכוח החוק וצריך לתקצב אותן.

משה גפני: אנחנו בישיבות הקודמות ביקשנו להפריד את הפנייה.

דקל כהן: בוצעה הפרדה.

משה גפני: כמה כסף היה בפנייה הכללית?

דקל כהן: 2,850, כפי שאני זוכר, בפנייה הכללית.

משה גפני: והפנייה הזאת היא 400.

דקל כהן: כן.

דקל כהן: 400 ופיצלנו לפנייה נוספת, 439.

משה גפני: את זה לא נאשר.

משה גפני: פנייה מספר 435  – הפרטת בנק לאומי, זה עבור המצב הקיים.

משה גפני: ה צ ב ע ה     פנייה מספר 435 – אושרה פה אחד

אורי אריאל: בתי הדין הרבניים.

אורי אריאל: יש כאן פנייה מורכבת של מספר יחידות של משרד המשפטים.

אורי אריאל: אני לא נמצא כאן לבד אלא יושב לידי מנהל אגף התקציבים של הנהלת בתי המשפט וגם נציגה של הרשות לאכיפה וגבייה.

אורי אריאל: יש כאן גם נציג בתי הדין הרבניים.

אורי אריאל: ברשותך, אני אקריא את כולם יחד.

אורי אריאל: כפי שמצוין כאן בדברי ההסבר, הפנייה כוללת מספר סיכומים בהם משרד האוצר נאות לתקצב את היחידות שלנו בפרוייקטים מסוימים, בהם 5.5 מיליון שקלים למחשוב בתי המשפט, וזה בהתאם לתוכנית עבודה שלהם שהיא מתואמת, 2.5 מיליון תוספת וכל העברה של 7,5 מיליון שקלים מתקציב המשרד לביטחון פנים לנושא של סמכות אוניברסלית, אם יידרש הסבר, אני אסביר עד כמה שניתן להסביר בתחום הרגיש הזה.

אורי אריאל: זה בעיקר מימוש החלטת קבינט ב/17 שעברה בשנה שעברה בנושא של התמודדות עם הנושא של תביעות בחוץ לארץ נגד עובדי מדינה, בעיקר חיילי צה"ל.

אורי אריאל: סכום של 5 מיליון שקלים לשיפוץ בית הדין הרבני.

משה גפני: מה?

משה גפני: מה בעיקר חיילי צה"ל?

אורי אריאל: בשנה שעברה עברה החלטת קבינט ב/17.

אורי אריאל: הגנה משפטית.

אורי אריאל: ממוקד בהגנה משפטית.

משה גפני: בסדר.

משה גפני: תמשיך.

אורי אריאל: וכן מצוינים כאן 5 מיליון שקלים לשיפוץ בית הדין הרבני בחיפה, סכום של 2 מיליון שקלים ב-10 תקנים.

משה גפני: המכתב שקיבלתי לגבי מיפוי בתי הדין, זה יהיה בתקציב הבא?

משה גפני: זה בתכנון?

אורי אריאל: דנו בבקשתך, וזה התחיל עוד קודם.

משה גפני: אני לא מהווה גורם.

משה גפני: חשובה לי התוצאה.

משה גפני: זה בסדר, אתם דאגתם גם בלעדיי.

אורי אריאל: התוצאה היא שאנחנו ביחד עם הרב בן-דהאן תיאמנו עם אגף התקציבים את הצרכים שלו ובתקציב הבא זה מופיע.

אורי אריאל: אכן מופיע תקציב נוסף שייתן מענה לצרכים, כולל מיפוי הצרכים.

משה גפני: בפנייה הזאת יש תקציב לשיפוץ בית הדין בחיפה.

אורי אריאל: 5 מיליון שקלים לשיפוץ בית הדין הרבני בחיפה, שזה סכום לא מבוטל.

משה גפני: זה לא כאן.

משה גפני: זה בהמשך.

אורי אריאל: 5,000 אלפי שקלים.

אורי אריאל: זה 5 מיליון שקלים.

קריאה: זאת לא הפנייה הזאת.

אורי אריאל: זה מופיע בדברי ההסבר לגבי הסעיף השלישי.

אורי אריאל: זה מופיע בראשי פרקים.

אורי אריאל: אתה יכול לראות בדף האחרון, 080807, בפירוט של הפנייה התקציבית.

אורי אריאל: דף 107 למעלה.

אורי אריאל: אפשר לראות שלהנהלת בתי הדין הרבניים מתווספים 5,5 מיליון שקלים.

אורי אריאל: יכול להיות שהם טעו בטקסט וציינו שמעבירים רק 5 מיליון שקלים, אבל מה שקובע זאת הפנייה התקציבית.

משה גפני: לפני שאנחנו מאשרים את זה, אני מבקש מכולם לעבור לעמוד 102.

אורי אריאל: אלה דברי ההסבר.

משה גפני: פנייה 484 עד 486.

אורי אריאל: בנוסף, מה שיש כאן בפנייה זה בעצם המשך הסדרה של העברת משימה עיקרית ממינהל מקרקעי ישראל לאגף רישום והסדר מקרקעין במסגרת הרפורמה של מינהל מקרקעי ישראל.

אורי אריאל: בעצם יש כאן העברת משימת הרישום  ולצורך כך משרד האוצר הסכים להוסיף תקנים.

אורי אריאל: אבל הרפורמה לא יצאה לדרך.

אורי אריאל: למרות שיש כל מיני עיכובים בגלל סיבות מינהליות.

אורי אריאל: בוא נגיד שהקטע הרישומי הוא קטע טכני.

אורי אריאל: בעצם במצב הקיים היום, הרישום של הטאבו, המשימה הזאת בכל מקרה תקרה.

אורי אריאל: זה קורה בפועל.

אורי אריאל: אם לומר בשם אזרחי מדינת ישראל, התהליך הזה הוא יוצר רישום אחיד ששומר על הזכויות ועל הנכסים של כלל מדינת ישראל ללא שום קשר להחלטות נוספות.

אורי אריאל: אתה יכול להסביר למה לא רושמים בטאבו את העיר העתיקה למשל?

אורי אריאל: את הרובע היהודי?

אורי אריאל: הנושא הוא מאוד רגיש.

אורי אריאל: תאמין לי שאני יודע, אבל אני רוצה אחרי רגישות של 43 שנים שתסבירו למה אתם פוגעים באנשים שגרים למשל ברובע היהודי בעיר העתיקה.

אורי אריאל: אני יכול רק להתייחס בצורה מאוד עדינה שאינה משתמעת.

אורי אריאל: אין ספק שלכל מה שקשור לאגן הקדוש ולכל מה שנמצא כדברים רגישים, האגף לרישום והסדר מקרקעין – אני אומר את זה לפרוטוקול – מנהל רישום, עוקב, משגיח על הנכסים ושומר על זכויות.

משה גפני: בגלל זה אתה רוצה לא לאשר את הפנייה?

אורי אריאל: רגע.

אורי אריאל: יש אנשים, אני מכיר, שנפגעים ממש.

אורי אריאל: אני מכיר אותם באופן אישי.

אורי אריאל: אין רישום מסודר, יש כל מיני סידורים, נקרא להם כך, למרות שהוחל שם החוק, המשפט והמינהל הישראלי.

אורי אריאל: יש מישהו שפועל בשונה, בניגוד ובאופן הפוך, ויש אנשים שנפגעים.

אורי אריאל: הם באים ושואלים האם יש כאן רישום – לא, אין רישום.

אורי אריאל: למה אין רישום?

אורי אריאל: כי לא יהיה לכם.

אורי אריאל: על פי ההתנהלות היום גם לא יהיה להם.

אורי אריאל: זה לא מצב שאומרים שלאדם לא היה, אבל עכשיו מוסיפים תקנים, יש תקציב, וגם הם יהיו.

אורי אריאל: לא, אתה מסביר כאן שלא יהיה להם.

אורי אריאל: לא, חלילה.

אורי אריאל: זה לא מה שאמרתי.

אורי אריאל: אני רק מציין שלגבי יחידות שעדיין אינן מוסדרות, יש יחידה שנקראת יחידת הסדר מקרקעין והיא תקפה לגבי כל תחום, ויש הרבה אזורים במדינת ישראל שהם עדיין לא מוסדרים, מגוון רחב של רישומים כאלה ואחרים לגביהם.

אורי אריאל: סלח לי, אל תערבב.

אורי אריאל: יש הרבה אזורים לא רשומים ואתם מנסים להיערך.

אורי אריאל: זה בסדר גמור וזה ראוי לציון.

אורי אריאל: כאן יש מדיניות.

אורי אריאל: זה לא שזה הבא בתור ושזה יהיה בעוד שנה וחצי לפי הסדר.

אורי אריאל: המדיניות היא לא לעשות את זה.

אורי אריאל: נכון?

אורי אריאל: או שאני טועה?

אורי אריאל: אני רק אתייחס בעדינות לסיפור הזה כי הנושא הוא באמת רגיש.

אורי אריאל: אני מכבד אותך ואני באמת מנסה להשיב לעניין ולכן ציינתי את יחידת ההסדר.

משה גפני: אני מבקש שתשבו עם חבר הכנסת אורי אריאל על העניין הזה.

משה גפני: אנחנו עוד נידרש לעניין.

אורי אריאל: אולי אתה יכול להחריג את הר הבית ולאשר להם.

משה גפני: נראה איך אנחנו עושים את זה.

משה גפני: בפנייה 436 ו-437, נדמה לי שלא הסברת, מדובר על בנייה של בתי משפט בסך 38,5 מיליון שקלים.

משה גפני: למה זה מיועד?

מיכאל שפירו: כן.

מיכאל שפירו: מדובר בעצם בתוספת למענק הקמה להיכל המשפט בתל אביב.

משה גפני: כבר אישרנו.

מיכאל שפירו: נכון, אישרנו תוספת אחת ועכשיו עשינו הסטות פנימיות.

משה גפני: כמה בסך הכל?

משה גפני: כמה זה עולה לנו?

מיכאל שפירו: השנה אמור להיות מענק ההקמה בסך הכל בסכום של  127 מיליון שקלים, אם זאת הפנייה הזאת.

משה גפני: כאשר שמים את בתי הדין, שמים 120 מיליון שקלים לבתי המשפט.

משה גפני: זה בסדר.

משה גפני: אני הייתי נוהג כמוהם.

משה גפני: מה זה בפנייה הנוספת 1,185 מיליון שקלים לאמרכלות בבתי הדין?

הרצל יחזקאל: זה עבור מימון עלויות בהעברת בית הדין חיפה למבנה החדש.

הרצל יחזקאל: 400 אלף שקלים לקבלן שעשה עבודות והפסיק.

הרצל יחזקאל: הייתה שם הפסקת עבודה.

משה גפני: למה הייתה הפסקת עבודה?

הרצל יחזקאל: העירייה שם באיזשהו שלב החליטה להפסיק את העבודות, כן היה אישור או לא היה אישור, ובסופו של דבר הדברים התקדמו.

משה גפני: אני מביא להצבעה את שתי הפניות ביחד.

הרצל יחזקאל: 500 אלף שקלים להטמעה והדרכה של מערכת המחשוב.

משה גפני: כן, אני יודע.

משה גפני: אנחנו מצביעים על הפניות כפי שאמרתי את מספריהן בהתחלה.

משה גפני: ה צ ב ע ה     פניות מספר 436 ו-437 – אושרו     פניות מספר 484 עד 486 - אושרו     	אתה בעד או אתה נמנע?

משה גפני: בקשר לבתי המשפט.

אורי אריאל: אני לא מצביע.

אורי אריאל: אפשר לבקש על זה רביזיה?

משה גפני: לא, אל תבקש רביזיה על זה.

משה גפני: סיכמנו שישבו אתך.

אורי אריאל: קיבלתי את עמדתך.

אורי אריאל: אני מתחייב לתאם ישיבה עם חבר הכנסת אורי אריאל.

משה גפני: אחרי הישיבה תמסרו לי מה היה.

משה גפני: פנייה מספר 439 – הפרטת דיסקונט

דקל כהן: זאת השלמה של הבקשה הקודמת.

משה גפני: על המצב הקיים.

דקל כהן: כן.

דקל כהן: על המצב הקיים.

משה גפני: את ההפרטה של דיסקונט, אישרנו.

משה גפני: אנחנו מצביעים.

משה גפני: ה צ ב ע ה     פנייה מספר 439 – אושרה פה אחד     פניות 440 ו-441 – המשרד לענייני מיעוטים     	משרד ראש הממשלה, לשכת השר אבישי ברוורמן.

דרורית שטינץ: זה תגבור פעילות לשכת השר ברוורמן מול נציבות שירות המדינה ומשרדי ממשלה אחרים עבור ייצוג הולם של בני מיעוטים במגזר הציבורי.

אמנון כהן: מה זה ייצוג הולם?

משה גפני: ייצוג הולם.

משה גפני: אלה לא חרדים.

משה גפני: אלה בני המיעוטים.

משה גפני: אנחנו מצביעים.

משה גפני: ה צ ב ע ה     פניות מספר 440 ו-441 – אושרו פה אחד     פניות 442 ו-443 –  משרד ראש הממשלה.

משה גפני: ועדת טירקל.

דרורית שטינץ: הפנייה מורכבת משינויים פנימיים במשרד ראש הממשלה ותגבור אגף התקציבים עבור ועדת טירקל.

אמנון כהן: כמה בסך הכל?

דרורית שטינץ: ועדת טירקל, 6,5 מיליון שקלים.

משה גפני: אנחנו מצביעים.

משה גפני: ה צ ב ע ה     פנייה מספר 442 ו-443 – אושרו פה אחד

משה גפני: אין רפרנט.

משה גפני: פנייה מספר 445 – לשכת הפרסום הממשלתית     	אין רפרנט.

צחי דוד: הפנייה נועדה לביצוע שינויים פנימיים במשרד השיכון, הקצאת 6 מיליון שקלים לבנייה כפרית כאשר 2 מיליון במוסדות ציבור ו-4 מיליון שקלים לתכנון.

צחי דוד: 2.2  מיליון שקלים לשיקום שכונות.

צחי דוד: המשרד רוצה לקדם פרוייקטים של תמ"א 38 במסגרת שיקום שכונות.

צחי דוד: תקצוב של חצי מיליון שקלים ומיליון שקלים בהכנסה לפרוייקט שנקרא בתים אבודים.

אמנון כהן: מה זה בדיוק?

צחי דוד: יש בתים של משרד השיכון, מבנים ודירות שהמשרד לא גובה עבורם שכר דירה וזה לאורך השנים.

צחי דוד: מדובר במבנים שהרבה שנים הם ברשות המשרד ורוצים לעשות סקר נכסים כדי למצוא את הנכסים האלה ולגבות עבורם.

אמנון כהן: השר עובד.

אמנון כהן: הוא משקיע בדברים האלה.

אמנון כהן: יפה.

אמנון כהן: עוד שאלה.

אמנון כהן: שיקום שכונות, איך מתחלק התקציב שם, ה-2,2 מיליון שקלים?

צחי דוד: אחר כך יש עוד פנייה שהיא הרבה יותר גדולה על שיקום שכונות.

צחי דוד: ה-2,2 מיליון הם לעידוד התארגנויות תמ"א 38 בישובים שהם פוטנציאל.

אמנון כהן: משרד הפנים כבר אישר את התמ"א החדשה של 38?

צחי דוד: לא. עדיין לא.

צחי דוד: הדיון אמור להתקיים מחר אבל יכול להיות שהוא יידחה.

משה גפני: אנחנו מצביעים.

משה גפני: ה צ ב ע ה     פנייה מספר 446 – אושרה פה אחד     פנייה מספר 447 – משרד הבינוי והשיכון

צחי דוד: פנייה נוספת של משרד השיכון.

צחי דוד: עיקרי הפנייה הם תקצוב 20 מיליון שקלים בהתאם להחלטת ממשלה 1539, תוכנית לפיתוח כלכלי של מגזרי המיעוטים.

צחי דוד: הכסף מתחלק בין 5 מיליון שקלים לתכנון בקרקע פרטית, 5 מיליון לתכנון בקרקע מדינה ו-10 מיליון שקלים לקרקע פרטית.

צחי דוד: תקצוב 16 מיליון שקלים ליתרת הסיכום התקציבי בין המשרדים, 14 מיליון לשיקום שכונות – אמרתי קודם שיש עוד חלק של שיקום שכונות – ועוד 2 מיליון שקלים לתכנון.

משה גפני: אנחנו מצביעים.

משה גפני: ה צ ב ע ה     פנייה מספר 447 – אושרה פה אחד     פניות מספר 448 ו-449 – דלק, משרד התשתיות הלאומיות

נופיה בכר: משרד התשתיות.

נופיה בכר: שינויים פנימיים בתקנון שלנו.

נופיה בכר: מחקר מדעי האדמה, מל"ח לשעת חירום.

משה גפני: אנחנו מצביעים.

משה גפני: ה צ ב ע ה     פניות מספר 448 ו-449 – אושרו פה אחד     פניות מספר 452 ו-453 -  משרד ראש הממשלה

דרורית שטינץ: זה לא אנחנו.

נופיה בכר: רגע, לגבי פנייה מספר 453.

משה גפני: לא, אי אפשר להפריד.

משה גפני: זה לא בסמכות שלנו.

משה גפני: אגף התקציבים צריך להפריד.

נופיה בכר: פנייה מספר 453 היא שלנו, אבל זה הולך למשרד ראש הממשלה.

נופיה בכר: זה משרד התשתיות.

נופיה בכר: כתוב משרד התשתיות.

משה גפני: משרד ראש הממשלה.

משה גפני: המשרד לשיתוף פעולה אזורי.

משה גפני: טוב, תסבירי.

נופיה בכר: מדובר כאן בפעולות אכיפה במשק הדלק והחשמל.

נופיה בכר: זאת העברה פנימית של 350 אלף שקלים.

משה גפני: אנחנו מצביעים.

משה גפני: ה צ ב ע ה     פניות מספר 452 ו-453 – אושרו פה אחד     פנייה מספר 454 – משרד החקלאות

שלומית נקש: מדובר בתקציב לכפרי סטודנטים.

שלומית נקש: יש כפרי סטודנטים.

שלומית נקש: החלוצים של פעם, עכשיו יש לזה חידוש.

שלומית נקש: בחורים צעירים, סטודנטים, מקימים כפרים ליד ישובים כמו דימונה ויכיני והם עוזרים שם לקהילה ומקימים כפרים.

אלכס מילר: זה בשיתוף עם התאחדות הסטודנטים?

שלומית נקש: לא יודעת.

משה גפני: בכמה כסף מדובר?

אורי אריאל: מאיפה מגיע הכסף?

שלומית נקש: על פי החלטת ממשלה מספר 1200 בנושא.

משה גפני: את ממשרד החקלאות?

שלומית נקש: אני מהחטיבה להתיישבות.

אורי אריאל: הפעילות היא מאוד חיובית.

משה גפני: צריך לאשר את זה?

אורי אריאל: כן.

משה גפני: אנחנו נאשר את זה.

משה גפני: יש לי בקשה אליך.

משה גפני: את חוזרת למשרד, אם את יכולה להוציא לי מכתב, אני רוצה לדעת יותר בפירוט.

משה גפני: תכתבי לי איפה מקימים את הכפרים האלה,  מה התקציב שמיועד לעניין, מאיפה מגיע התקציב וכולי.

שלומית נקש: בשמחה.

שלומית נקש: בהזדמנות זו אני אשמח להזמין את ועדת הכספים לסיור כי זה משהו מאוד מעניין ויפה.

משה גפני: קיבלתי בקשה לסיור של הוועדה באילת כך שתכף נדבר לגבי הסיור בכפרי הסטודנטים.

משה גפני: העניין הזה מאוד חשוב.

משה גפני: אם את יכולה להוציא מכתב מפורט, אני אודה לך.

משה גפני: האם הסטודנטים מקבלים גם הטבות?

משה גפני: חשוב לנו לדעת.

אמנון כהן: אפשר לקבל העתק?

משה גפני: תשלחי העתק לחבר הכנסת אמנון כהן.

משה גפני: אנחנו מצביעים.

משה גפני: ה צ ב ע ה     פנייה מספר 454 – אושרה פה אחד

אלכס מילר: אדוני, אני מבקש רביזיה.

משה גפני: לא. למה?

משה גפני: אתה נגד הסטודנטים?

אלכס מילר: אני לא נגד הסטודנטים.

אמנון כהן: מה שמצביע עכשיו על רביזיה, הוא נגד הסטודנטים.

שלומית נקש: יש כאן עוד דברים.

אלכס מילר: אני מבקש רביזיה.

משה גפני: טוב.

משה גפני: הרבה זמן?

אלכס מילר: יש חגים.

משה גפני: בכל מקרה, את המכתב אלי תוציאי.

אלכס מילר: עם העתק אלי.

משה גפני: אם יהיו בעיות, אני אשכנע אותו.

משה גפני: זה משהו עם התאחדות הסטודנטים?

אלכס מילר: אני אדבר עם השר.

משה גפני: עם השר שמחון?

אלכס מילר: כן.

משה גפני: פניות מספר 456, 457 ו-461 – משרד ראש הממשלה, הסברה ותפוצות

דרורית שטינץ: זאת פעילות של משרד ההסברה והתפוצות מול משרד הפנים.

דרורית שטינץ: משרד ההסברה משתתף בהצדעת ההתיישבות לירושלים.

אמנון כהן: זה לא מה שכתוב כאן.

דרורית שטינץ: 600 אלף שקלים?

קריאה: 461 זה משרד הפנים.

משה גפני: יש 600 אלף שקלים, אבל יש 6 מיליון ו-871 אלף שקלים, הרשאה להתחייב.

לילי פינטוך: זה משרד הפנים.

לילי פינטוך: פנייה מספר 461 היא שינויים פנימיים, בין היתר גם העברת השתתפות של משרד החקלאות ומשרד החינוך לנושא של הצדעה לירושלים.

לילי פינטוך: הרשאה להתחייב, אלה תקציבי פיתוח שלא נעשה בהם שימוש בשנת 2009 ואנחנו פשוט מבקשים לעשות אותם בשנת 2010 ומגדילים התחייבות.

לילי פינטוך: ברגע שהרשות לא מנצלת תקציב של 2009, זה חוזר בחזרה לאוצר.

משה גפני: אני יכול לקבל רשימה של הרשויות שלא ניצלו?

לילי פינטוך: כן.

ציון פיניאן: גם אני מבקש את הרשימה.

אורי אריאל: העתק אלי.

לילי פינטוך: הן לא רבות, אבל אני אשלח.

משה גפני: תשלחי לכאן.

משה גפני: אני רוצה שחברי הוועדה יקבלו את זה כי אנחנו עוסקים באופן אינטנסיבי בנושא של המענקים לרשויות.

משה גפני: אני לא רוצה לעכב את הפנייה, אבל אני רוצה את הפירוט.

משה גפני: תודה רבה.

משה גפני: אנחנו מצביעים.

משה גפני: ה צ ב ע ה     פניות מספר 456, 457 ו-461 – אושרו פה אחד     פניות מספר 458 ו-459 – המשרד להגנת הסביבה

מיכל שינוול: הפנייה נועדה להעביר תקציב למשרד הביטחון לצורך חיבור מחנות צה"ל לביוב.

משה גפני: אפשר לברך שהחיינו.

מיכל שינוול: בהתאם להחלטת הממשלה.

משה גפני: יפה.

משה גפני: כל הכבוד.

משה גפני: סוף כל סוף.

משה גפני: 12,5 מיליון שקלים, אבל זה סכום קטן.

אורי אריאל: מתוך 400 מיליון?

משה גפני: משהו כזה.

מיכל שינוול: זה רק החלק שהגנת הסביבה מעביר למשרד הביטחון.

מיכל שינוול: משרד הביטחון שם השנה 25 מיליון שקלים.

משה גפני: זאת פעם ראשונה שמעבירים תקציב לנושא הזה.

מיכל שינוול: נכון.

משה גפני: אני מברך את המשרד להגנת הסביבה על זה ואני קורא למשרד הביטחון לתת את חלקו, וגם למשרד האוצר.

משה גפני: את העניין הזה צריך לסיים.

משה גפני: זה פשוט פוגע במאגרי המים של ישראל וזה פוגע באיכות הסביבה.

משה גפני: אנחנו מצביעים.

משה גפני: ה צ ב ע ה     פניות מספר 458 ו-459 – אושרו פה אחד     פנייה מספר 462 – מינהל האוכלוסין

עמית סדן: הפנייה נועדה לבצע שינויים פנימיים בתקציב רשות האוכלוסין ותוספת תקן לבן מיעוטים.

משה גפני: אלי ישי נותן תקן לבן מיעוטים.

עמית סדן: זה מהנציבות.

משה גפני: אמרתי את זה לאמנון כהן.

משה גפני: לא התכוונתי לרפרנטים.

משה גפני: אנחנו מצביעים.

משה גפני: ה צ ב ע ה     פנייה מספר 462 – אושרה פה אחד

עמית סדן: הפנייה נועדה לתקצב מיליון  ו-300 אלף שקלים עבור פרוייקט פיילוט עובדים עונתיים בענף החקלאות.

משה גפני: אנחנו מצביעים.

משה גפני: ה צ ב ע ה     פנייה מספר 463 – אושרה פה אחד     פנייה מספר 464 – מתקני גז טבעי

קונסטנטין בלוז: הפנייה מיועדת להעברת 25 מיליון שקלים בהרשאה לתכנון האסדה בים לפי החלטת המועצה הארצית לתכנון ובנייה מיולי 2010.

קונסטנטין בלוז: המדינה תתכנן את האסדה בים ואת כל המתקנים הימיים במקום שיעשו זאת בעלי החזקות, כפי שנעשה עד עכשיו וגרר התנגדות רבה מאוד, גם ציבורית.

משה גפני: זאת פעם ראשונה שהממשלה נכנסת לעניין ולוקחת את זה מבעלי החברות הפרטיות?

קונסטנטין בלוז: למעשה "נובל אנרג'י" עשו את התכנון עד עכשיו והמועצה הארצית החליטה שהמדינה תעשה את זה ועכשיו המדינה עושה את זה.

משה גפני: מי קיבל את ההחלטה?

קונסטנטין בלוז: המועצה הארצית לתכנון ובנייה, ב-6 ביולי.

משה גפני: מי קיבל את ההחלטה?

משה גפני: מישהו הנחה אותה.

משה גפני: היא הרי לא מביאה את הכסף.

קונסטנטין בלוז: הכסף הועבר מהאוצר לרשות הגז.

משה גפני: מי החליט?

משה גפני: החלטת ממשלה, החלטת שר האוצר, החלטת שר התשתיות.

משה גפני: מי החליט על הכסף?

קונסטנטין בלוז: זה סיכום בין משרד התשתיות למשרד האוצר.

משה גפני: אנחנו מצביעים.

משה גפני: ה צ ב ע ה     פנייה מספר 464 – אושרה פה אחד     פניות מספר 465 ו-466 – המשרד לקליטת העלייה

אופיר להב: מדובר בהשתתפות משרד הקליטה ומשרד ראש הממשלה, העברה בין גגות, של כל מיני נושאים.

אופיר להב: לדוגמה, השתתפות בפרוייקט מחשב לכל ילד.

משה גפני: מה מחשב לכל ילד?

משה גפני: כמה כסף?

אופיר להב: 250 אלף שקלים לנושא מחשב לכל ילד.

משה גפני: כל הכבוד.

משה גפני: אני יכול לקבל את המחשב הזה?

אופיר להב: מיליון ו-400 אלף שקלים לנושא אתרי מורשת.

משה גפני: כך עובדים עליכם בישראל ביתנו?

אמנון כהן: מה זה אתרי מורשת?

אופיר להב: זאת החלטת ממשלה.

דרורית שטינץ: זאת החלטת ממשלה שדיברנו על פעילות במשך חמש שנים לטיפול בכל אתרי המורשת.

אמנון כהן: זה החלק של משרד הקליטה.

אופיר להב: כן.

אופיר להב: יש החלטת ממשלה שעברה קודם בסכום של 150 מיליון שקלים.

משה גפני: אנחנו מצביעים.

משה גפני: ה צ ב ע ה     פניות מספר 465 ו-466 – אושרו פה אחד

אמנון כהן: אני שוקל רביזיה.

משה גפני: אל תשקול רביזיה.

משה גפני: פנייה מספר 467 – המשרד לביטחון פנים     	אין רפרנט.

משה גפני: פנייה מספר 468 – משרד הפנים

אריאל יוצר: מינהל התכנון.

אריאל יוצר: הפנייה נועדה לביצוע שינויים בתקציב מינהל התכנון.

אריאל יוצר: השינויים המוצעים נועדו להגדלת תקציב הוצאה מותנית בהכנסה על מנת לתגבר.

משה גפני: כמה כסף?

אריאל יוצר: הוצאה מותנית בהכנסה?

אריאל יוצר: מיליון וחצי שקלים.

משה גפני: אנחנו מצביעים.

משה גפני: ה צ ב ע ה     פנייה מספר 468 – אושרה פה אחד

אלכס מילר: אני שוקל רביזיה.

משה גפני: תשקול.

משה גפני: פנייה מספר 469 –

עופר מרגלית: הפנייה נועדה לתקצוב 15 מיליון שקלים לתקציב פיקוד העורף עבור מיגון אוטובוסים ורכבי הסעות באזור יהודה ושומרון.

אורי אריאל: זה לא היה צריך להיות 15 מול 15?

אורי אריאל: בסך הכל 30.

עופר מרגלית: זה כרגע החלק שלנו.

משה גפני: דיברתי עם הממונה על אגף התקציבים, אודי ניסן.

משה גפני: אמרתי שהיה סיכום והוא אמר שעדיין יש להם דיונים עם משרד הביטחון.

משה גפני: ביקשתי ממנו לא לעכב את הפנייה הזאת מכיוון שזה דחוף.

משה גפני: לכן אמרתי לו שיעביר את ה-15 מיליון שקלים, ויימשכו הדיונים.

משה גפני: תקן אותי אם אני טועה.

עופר מרגלית: מדייק.

משה גפני: הדיונים נמשכים עם משרד הביטחון.

משה גפני: אני מאוד מבקש לאשר את ה-15 מיליון האלה שהם דחופים, כפי שאתה גם יודע.

אורי אריאל: בסדר, אבל יש לי בקשה כי אתה הרי מטפל בזה ואחרים כאן מנסים לעזור.

אורי אריאל: תנסה לקצוב לזה זמן.

אורי אריאל: למשל, חודש, חודשיים, אבל לפני גמר התקציב.

משה גפני: אחרי חג הסוכות תתקיים ישיבת הוועדה ואני מניח שגם יהיו פניות תקציביות.

משה גפני: אני מבקש לקבל תשובה על משרד הביטחון.

משה גפני: אנחנו מצביעים.

משה גפני: ה צ ב ע ה     פנייה מספר 469 – אושרה פה אחד     	תוציא הודעה על כך שאישרנו את ה-15 מיליון שקלים כדי שאלה ביהודה ושומרון ידעו שאני עובד בשבילם ושהם יצביעו ש"ס.

רבקה לויפר: העברה של 3 מיליון שקלים לשיקום אסירים.

ציון פיניאן: הרשות לשיקום האסיר נמצאת ברווחה או בביטחון הפנים?

רבקה לויפר: ברווחה.

ציון פיניאן: מה המגמה עכשיו?

ציון פיניאן: להעביר את זה לביטחון פנים?

רבקה לויפר: זה ברווחה.

משה גפני: אנחנו מצביעים.

משה גפני: ה צ ב ע ה     פנייה מספר 474 – אושרה פה אחד

רבקה לויפר: שיפוץ של מוסדות ומקלטים לנשים מוכות.

משה גפני: אנחנו מצביעים.

משה גפני: ה צ ב ע ה     פנייה מספר 475 - אושר פה אחד     פנייה מספר 476 – ועדת הבחירות המרכזית     	אין רפרנט.

משה גפני: פניות מספר 481 עד 483 – משרד האוצר

שלמה ענתבי: אני יכול להסביר את 483.

משה גפני: בבקשה.

שלמה ענתבי: יש כאן כמה נושאים.

שלמה ענתבי: נושא אחד הוא הגדלת תקציב המחשוב בפיתוח כדי לענות על נושא החשבוניות הפיקטיביות.

שלמה ענתבי: כלומר, דוח מע"מ המפורט והמקוון שהתחלנו לעבוד עליו.

שלמה ענתבי: מדובר בציוד מחשוב רב והסכום הוא 6 מיליון שקלים בפיתוח.

שלמה ענתבי: בנוסף אנחנו רוצים להרחיב את המוקד הטלפוני כדי לענות על נושא של מס הכנסה שלילי שעומד להיות ארצי ויהיו הרבה מאוד פניות.

שלמה ענתבי: כמו כן לקלוט שבעה בני מיעוטים ועוד 15 עובדים לטובת פרוייקט הדוח המפורט.

משה גפני: כמה בני מיעוטים יתקבלו ברשות המסים?

שלמה ענתבי: שבעה.

משה גפני: כמה התקבלו עד היום?

שלמה ענתבי: השנה שבעה.

משה גפני: וכמה בשנה שעברה?

שלמה ענתבי: בשנה שעברה לא היינו בתוכנית.

משה גפני: חרדים נקראים בני מיעוטים?

משה גפני: איך ההגדרה ברשות המסים?

שלמה ענתבי: כמו כן, יש פרוייקטים עם האמריקאים לנושא בקרת יצוא, כאשר מדובר במפעלים מאושרים שמראש יקבלו אישור יצוא לארצות הברית בלי לעבור את התהליך.

שלמה ענתבי: יש לנו עוד שני עובדים לטיפול בכינוסים ופשיטות רגל.

משה גפני: אנחנו מצביעים.

משה גפני: ה צ ב ע ה     פניות מספר 481 עד 483 – אושרו פה אחד

רועי כפיר: הפנייה נועדה למימון תוכנית מיגון של בתי חולים כלליים ברחבי הארץ.

רועי כפיר: בשלב ראשון, 48 מיליון שקלים מזומן.

רועי כפיר: מדובר בתוכנית ארבע שנתית שבסך הכל חלק המדינה במימון הוא 200 מיליון שקלים.

ציון פיניאן: אפשר לקבל את הרשימה?

רועי כפיר: כן.

רועי כפיר: יש לי כאן.

אלכס מילר: מה עם המיגון בקריית שמונה?

רועי כפיר: אלה בתי חולים כלליים.

קריאה: זה לא בתוך התוכנית הזאת.

משה גפני: לא הבנתי.

משה גפני: זאת הרשימה של בתי החולים הממשלתיים.

רועי כפיר: זאת רשימה של התזרים של הפרוייקט לפי בית חולים ופרוייקט לארבע שנים.

משה גפני: סגן שר הבריאות יודע על כך.

רועי כפיר: בוודאי.

משה גפני: אנחנו מצביעים.

משה גפני: ה צ ב ע ה

משה גפני: פנייה מספר 493 – משרד החינוך

אריאל יוצר: שירה לא הגיעה היום ואני אסביר במקומה.

אריאל יוצר: הפנייה נועדה לתקצוב שינויים פנימיים בתקציב הפיתוח של משרד החינוך שמטרתם העברת 50 מיליון שקלים במזומן לתוכנית חידוש המבנים, לתוכנית בינוי הכיתות, בהתאם לביצוע המזומנים בפועל בתוכניות.

אורי אריאל: יש כאן את הרשימה של המקומות?

אורי אריאל: אתה יכול להעביר לי אותה?

משה גפני: אנחנו מצביעים.

משה גפני: ה צ ב ע ה     פנייה 493 – אושרה פה אחד

עופר מרגלית: הפנייה נועדה למימון מיגון מוסדות חינוך, בהתאם להחלטת הממשלה.

משה גפני: באיזה ישובים?

עופר מרגלית: יישובי עוטף עזה.

אמנון כהן: אשקלון בפנים?

עופר מרגלית: אני לא בטוח.

משה גפני: לא. אשקלון לא.

אורי אריאל: התשובה היא לא.

משה גפני: זה 52 מיליון שקלים.

עופר מרגלית: זה חולק חצי-חצי בין משרד האוצר, משרד הביטחון, ומה שאתה רואה כאן, זה 104.6.

עופר מרגלית: הסכום שאנחנו מעבירים.

משה גפני: זה 104 מיליון.

משה גפני: נכון.

עופר מרגלית: החלק של משרד האוצר והחלק של משרד הביטחון הוא בעצם יקוזז מסכומים שאנחנו אמורים להעביר להם ואנחנו מעבירים אותו עכשיו.

משה גפני: למה אתם לא עושים את זה במיגון הניוד?

משה גפני: לקחת את כל הכסף ולקזז?

עופר מרגלית: צריך שהם יסכימו.

משה גפני: כאן הם מסכימים?

עופר מרגלית: כן.

משה גפני: אנחנו מצביעים.

משה גפני: ה צ ב ע ה

משה גפני: פניות מספר 498 ו-499 -

עופר מרגלית: הפנייה נועדה לתקצוב 16 מיליון שקלים עבור תוכנית הבראה של רשת הגנים, בהתאם להסכם הקואליציוני עם סיעת יהדות התורה.

אורי אריאל: אפשר לקבל פירוט של המקומות?

משה גפני: כן.

משה גפני: אתה יכול לקבל.

משה גפני: אנחנו מצביעים.

משה גפני: ה צ ב ע ה

משה גפני: עמוד 109.

עמית סדן: הפנייה נועדה לתקצב כ-53 מיליון שקלים במזומן ו-80 מיליון שקלים בהרשאה להתחייב על פי הפירוט הבא.

עמית סדן: הארכת הסכם עם חברת HP להפעלת מערכת אביב, שזאת מערכת רישום אוכלוסין.

עמית סדן: במסגרת חוזה אתה נדרשת הרשאה על סך של 80 מיליון שקלים ו-37 מיליון שקלים נדרשים למימון השנה.

אמנון כהן: מה זאת מערכת אביב?

אמנון כהן: זה הביומטרי?

עמית סדן: לא. מערכת אביב היא מערכת של כל רישום האוכלוסין.

משה גפני: זה במשרד התעשייה?

עמית סדן: לא, רשות האוכלוסין, ההגירה ומעברי הגבול.

משה גפני: מה זה פה משרד התעשייה?

עמית סדן: זה המקור התקציבי.

עמית סדן: זה מגיע מכאן.

משה גפני: לוקחים ממשרד התעשייה.

משה גפני: כי לא הוציאו כסף על תעסוקה לחרדים.

אמנון כהן: מה זה כאן בסעיף 3?

משה גפני: יש כסף מיותר.

משה גפני: לא צריך לתת לצהרונים.

עמית סדן: הדבר השני הוא 13,5 מיליון שקלים להיערכות של רשות האוכלוסין.

משה גפני: רק רגע.

משה גפני: אני כבר מתחיל להתעצבן.

משה גפני: איך יש 38-39 מיליון שקלים מיותרים במשרד התעשייה?

משה גפני: מאיפה זה?

עמית סדן: לא מיותרים.

עמית סדן: עודפים לא מחויבים.

עמית סדן: זה מגיע מעודפים לא מחויבים.

משה גפני: איך יש כסף מיותר?

עמית סדן: אין כסף מיותר.

עמית סדן: אלה עודפים מחויבים.

אורי אריאל: בסדר, לא כסף מיותר, אבל איך?

משה גפני: איך יש עודפים מחויבים שלא השתמשו בהם ואתה מעביר את זה עכשיו לביומטרי?

עמית סדן: לא מחויבים.

עמית סדן: אלה עודפים לא מחויבים.

משה גפני: בסדר, לא מחויבים.

משה גפני: למה הכסף הזה לא יצא?

משה גפני: למה הוא היה מיועדז?

עמית סדן: אני לא יודע לומר לך.

משה גפני: תגיד לי מאיפה, אז אני אאשר.

משה גפני: אני רוצה לדעת.

משה גפני: סכום של למעלה מ-38 מיליון שקלים שיש חברים בוועדה שצריכים להתווכח עם משרד התעשייה על 30 אלף שקלים כדי שאישה תלך לעבוד.

עמית סדן: אלה סכומים שלא השתמשו בהם.

עמית סדן: אני לא יודע.

משה גפני: בבקשה תבדוק.

משה גפני: זה קצת צורם אף על פי שאני בעד משרד התעשייה.

משה גפני: אני רוצה לדעת למה היה כסף מיותר.

עמית סדן: אפשר לחזור בשבוע הבא?

משה גפני: כן.

משה גפני: בוודאי.

משה גפני: אחרי שניקח ארבעה מינים.

אמנון כהן: אם אפשר גם להסביר מה זה סעיף 3.

עמית סדן: סעיף 3, כל הפרוייקט הביומטרי.

עמית סדן: נדרשת הקמת רשות למאגר ביומטרי על פי חוק, שזאת הרשות שתהיה נפרדת והיא תאגור את כל המידע הביומטרי.

אמנון כהן: מי עושה את העבודה?

אמנון כהן: נבחר כבר גוף?

עמית סדן: התקציב הזה הוא לטובת הקמת גוף ייעודי שיהיה תחת רשות האוכלוסין כרגע.

משה גפני: אנחנו נאשר בעזרת השם את הפנייה הזאת אבל אני רוצה לדעת איך היה כסף מיותר של למעלה מ-38 מיליון שקלים במשרד כל כך חשוב כמו משרד התעשייה.

משה גפני: אנחנו כאן נלחמנו להוסיף להם תקציבים על מנת שגם יעודדו תעסוקה, גם יוציאו ילדים של נשים עובדות לצהרונים וכולי.

משה גפני: האם האגף שם לא ניצל את הכסף?

משה גפני: האם אנשים לא השתלבו בעניין?

משה גפני: זה חשוב לדעת.

עמית סדן: אני לא הרפרנט שלהם, כך שאני לא יכול לענות.

משה גפני: אין לי טענות אליך.

משה גפני: אתה ממש בחור נחמד אבל העניין הזה בכלל לא רלוונטי.

משה גפני: אני רק רוצה לדעת לפני שמאשרים, אני רוצה לדעת לאיפה הכסף הזה הלך.

עמית סדן: בשבוע הבא אני אבוא עם תשובה.

משה גפני: אנחנו חוזרים לעמוד 26.

משה גפני: פנייה מספר 424 –      	אנחנו רוצים לדעת מה זה מוזיאון אוספי טבע ותשתיות מחזור במערכת הביטחון.

מיכל שינוול: מוזיאון אוספי טבע הוא מוזיאון באוניברסיטת תל אביב שנועד לתעד את המגוון הביולוגי.

מיכל שינוול: היום כל הממצאים של אוספי הטבע נמצאים במרתפים ובמקלטים של אוניברסיטת תל אביב.

משה גפני: מה זה אוספי טבע?

מיכל שינוול: זה מגוון ביולוגי.

משה גפני: מה זה מגוון ביולוגי?

משה גפני: דברי אתי בעברית קלה.

משה גפני: לא למדתי באוניברסיטה.

מיכל שינוול: כל מגוון החיות.

מיכל שינוול: זה משהו מדהים.

משה גפני: פעם הייתי שם.

משה גפני: מה זה מדהים?

משה גפני: מה יש שם?

משה גפני: אלה רק חיות?

מיכל שינוול: כל מגוון החיות.

משה גפני: רק חיות?

מיכל שינוול: לא. גם צומח.

מיכל שינוול: גם צמחים, אלמוגים, דגים, נחשים.

אמנון כהן: מי קיבל את ההחלטה להעביר את הכסף?

אורי אריאל: אני מציע לקבוע סיור דחוף עוד בחול המועד סוכות.

מיכל שינוול: זה מקום מדהים, אבל עכשיו זה נמצא בתנאים לא תנאים.

אמנון כהן: למה אנחנו צריכים לממן את זה?

משה גפני: אנחנו נברר את זה אחרי החג.

משה גפני: נדמה לי שיש שם עוד משהו.

משה גפני: אני הייתי שם.

משה גפני: בסדר.

משה גפני: אחרי החג.

מיכל שינוול: לגבי תשתיות.

משה גפני: אולי תוותרי על זה?

משה גפני: נדון בזה אחרי החג.

משה גפני: למה זה דחוף?

מיכל שינוול: בבקשה, ממש דחוף.

קריאה: אלה עודפים משנה שעברה.

אלכס מילר: עודפים, זה חשוב.

דרורית שטינץ: הפנייה האחרונה שלא דנו בה.

דרורית שטינץ: זה קיצוץ שבוצע במשרד ראש הממשלה.

דרורית שטינץ: הוחלו על זה מספר סעיפים מרכזיים ומטרת הפנייה היא לעשות הסטות כדי לתקן את המעוות.

קריאה: אם כן, אלה לא עודפים.

דרורית שטינץ: לא עודפים.

דרורית שטינץ: זה 029.

דרורית שטינץ: הפנייה הראשונה שלא דנו בה.

משה גפני: פנייה מספר 135, בעמוד הראשון.

אמנון כהן: יש להם 7 מיליון לברוורמן.

אמנון כהן: מה זה?

דרורית שטינץ: לא. זה נגמר.

אמנון כהן: הנה, אני רואה ברוורמן, 7 מיליון ו-800.

משה גפני: זה לא זה.

דרורית שטינץ: אמרתי שהוחל קיצוץ על כל התקציב שלו.

אמנון כהן: תוספת.

דרורית שטינץ: זאת לא התוספת.

אמנון כהן: אני אראה לך.

דרורית שטינץ: זאת לא תוספת.

קריאה: אלה לא עודפים.

אלכס מילר: אני יודע.

אלכס מילר: לא מדברים על עודפים.

משה גפני: דרורית, אחרי החג.

דרורית שטינץ: אתה יודע כמה חודשים זה מחכה?

משה גפני: זה יסתיים.

משה גפני: הודעה מספר 32006 – עודפים – תחבורה ציבורית     	אין דיון.

משה גפני: הודעה מספר 04061 – משרד ראש הממשלה

דרורית שטינץ: מדובר בעודפים של כל הפרוייקטים הלאומיים, כמובן עודפים מחויבים שטרם התקבלו במשרד ראש הממשלה, ביניהם יש פרוייקטים לטיפול בילדים בסיכון, הרשות לקידום מעמד האישה.

משה גפני: פיתוח יישובי המגזר הערבי?

דרורית שטינץ: נכון.

אמנון כהן: מי אלה ארגוני ההנצחה?

אמנון כהן: תמיכה בארגוני הנצחה.

דרורית שטינץ: תמיכה בארגוני הנצחה, יש לנו שם את הרצל, נשיאים וראשי ממשלה לשעבר, יש לנו את ז'בוטינסקי.

משה גפני: זה בחוק?

דרורית שטינץ: הכל בחוק.

אמנון כהן: גם כאן יש מחשב לכל ילד.

דרורית שטינץ: אלה עודפים מחויבים.

משה גפני: אנחנו מצביעים.

משה גפני: ה צ ב ע ה     הודעה מספר 04061 – אושרה פה אחד

אלכס מילר: שונות.

אלכס מילר: מה זה שונות?

משה גפני: לא יודע מה זה.

משה גפני: הודעה מספר 01004 – נשיא המדינה

נופיה בכר: הבקשה הראשונה היא יתרת כספים של ועדת עזבונות.

משה גפני: אנחנו מצביעים.

משה גפני: ה צ ב ע ה     הודעה מספר 01004 – אושרה

אורי אריאל: גפני, אני נגד.

משה גפני: אחד נגד.

קריאה: 25 אחוזים הנוספים שלא אישרתם בסיבוב הראשון.

קריאה: 75 אחוזים עברו ואלה 25 האחוזים הנוספים.

אורי אריאל: של מה?

קריאה: יתרת עודפים מחויבים של שנה שעברה.

משה גפני: עבור מה זה התוספת הזאת?

קריאה: הכל יתרת התחייבויות שהיו חתומים משנה שעברה חובות לספקים בכל הנושאים שמפורטים.

משה גפני: מישהו מתנגד?

אורי אריאל: כן.

משה גפני: אנחנו מצביעים.

משה גפני: ה צ ב ע ה

משה גפני: אחד נגד.

משה גפני: ברוב קולות ההודעה אושרה.

משה גפני: הודעה מספר 70029 – משרד השיכון     	120 מיליון.

משה גפני: הרפרנט לא כאן.

יעקב אדרי: הם אפילו לא נשארו להסביר.

ציון פיניאן: אחרי החג.

משה גפני: משרד החוץ.

אופיר להב: מדובר בהעברת עודפים מחויבים משנת 2009.

משה גפני: למה?

אופיר להב: לתוכנית החומש.

משה גפני: לעולי אתיופיה.

אופיר להב: כן.

משה גפני: אנחנו מצביעים.

משה גפני: ה צ ב ע ה     הודעה מספר 30029 – אושרה פה אחד     הודעה מספר 08009 – משרד המשפטים     הודעה מספר 087 – משרד ראש הממשלה     	33 מיליון שקלים.

משה גפני: מינהלה לפרוייקטים.

משה גפני: הודעה מספר 68025 – רשות האוכלוסין.

קריאה: הפנייה נועדה להעברות עודפים לטובת נושא הדרכות, רווחה ומחשוב.

משה גפני: אנחנו מצביעים.

משה גפני: ה צ ב ע ה     הודעה מספר 68025 – אושרה פה אחד     הודעה מספר 026 – רשות האוכלוסין

עמית סדן: זה ביחד עם הפנייה הגדולה של כבאות שתעבור בשבוע הבא.

משה גפני: הודעת משרד ראש הממשלה , 34 מיליון לשירותים מרכזיים.

דרורית שטינץ: תוכניות לעידוד הצמיחה ופיתוח אגן העיר העתיקה בירושלים.

דרורית שטינץ: גם אלה עודפים.

דרורית שטינץ: אלה שתי תוכניות.

משה גפני: מה זה אגן העיר העתיקה?

דרורית שטינץ: יש תוכניות רב שנתיות לפיתוח אגן העיר העתיקה והר הזיתים.

משה גפני: אנחנו מצביעים.

משה גפני: ה צ ב ע ה     הודעת משרד ראש הממשלה – אושרה פה אחד     הודעה מספר 18020 – משרד הפנים, רשויות מקומיות.

משה גפני: הודעה מספר 06079 – משרד הפנים, נציבות כבאות והצלה

אורלי עדס: אנחנו מבקשים להעביר את העודפים בסכום של כ-8 מיליון שקלים.

משה גפני: 17 מיליון.

אורלי עדס: לא. אני מדברת על ועדת הבחירות.

משה גפני: אני מדבר על ההודעות.

משה גפני: יש פנייה בהעברות ופנייה אחת בהודעות.

אורלי עדס: בהודעות זה לא אני.

משה גפני: זה מימון מפלגות.

אורלי עדס: אנחנו לא מימון מפלגות.

אורלי עדס: אנחנו ועדת הבחירות.

משה גפני: סליחה.

משה גפני: נכון.

משה גפני: את צודקת.

משה גפני: פנייה מספר 476 – ועדת הבחירות

אורלי עדס: מדובר בכ-8 מיליון שקלים שאנחנו מבקשים להעביר כעודפים משנת 2009, שנת בחירות, ל-2010.

אורלי עדס: מדובר בעודפים מחויבים שהתחייבנו כבר בגיל הסכומים האלה מבחינת ההתחשבנות הסופית של שנת הבחירות.

אורלי עדס: התחייבנו בעבור הכסף הזה.

משה גפני: אנחנו מצביעים.

משה גפני: ה צ ב ע ה     פנייה מספר 476 – אושרה פה אחד         	אני מאחל חג שמח לכולם.

משה גפני: תודה רבה.

משה גפני: הישיבה נעולה.